བོད་བརྒྱུད་ནང་བསྟན་གྱི་ལོ་རྒྱུས་ཁག་ནས་འོལ་གླིང་གསལ་བ་ཆེས་ཉུང་ཉུང་ཡིན་རུང་།གནད་ཡོད་མི་སྣ་མང་པོས་སྟོན་པ་གཤེན་རབ་འཁྲུངས་གཞིས་འོལ་མོ་ལུང་རིང་ནི་བོད་ཡུལ་རང་ཡིན་སྐོར་བཞེད་པ་དུས་སྔ་མོ་ནས་དངོས་ཤུགས་ཀུན་ནས་ཐོན་བཞིན་ཡོད།དུས་རབས་བཅུ་གཅིག་པའི་དུས་དཀྱིལ་དུ་གཏེར་ལ་བཏོན་པའི་བཀའ་ཆེམ་ཀ་ཁོལ་མ་ལས་གཤེན་རབ་མི་བོ་ཆེ་སྤྱན་རས་གཟིགས་ཀྱི་རྣམ་སྤྲུལ་ཡིན་སྐོར་འཆད་སྐབས།ནུབ་ཕྱོགས་ཞང་ཞུང་གི་ཡུལ་དུ་སྟོན་པ་གཤེན་རབ་མི་བོར་སྐུ་སྤྲུལ།ཞེས་པའི་སྐབས་ཀྱི་ནུབ་ཕྱོགས་ནི་བོད་དབུས་ཁུལ་གྱི་ནུབ་ཕྱོགས་མངའ་རིས་སྐོར་ལ་ངོས་འཛིན་བྱས་པ་ནི་ཟུར་བལྟས་ལེབ་མཐོང་དུ་གྱུར།ཡང་དུས་རབས་བཅོ་ལྔ་པའི་ལོར་འཁྲུངསདུས་མགོར་འཁྲུངས་པའི་ས་སྐྱའི་མཁས་དབང་སྟག་ཚང་ལོ་ཙྭ་བ་ཤེས་རབ་རིན་ཆེན་གྱིས་བོད་ཀྱི་གསོ་རིག་བྱུང་ཁུངས་བཤད་སྐབས།བོད་ཀྱི་གསོ་བ་རིག་པ་རྒྱལ་པོ་ཐོ་རི་གཉེན་བཙན་དུས་སུ་བྱུང་བར་བཤད་པ་ལ་དགག་རྒྱག་དོགས་སློང་གནང་སྟེ་དེའི་གོང་དུ་གཤེན་རབ་མི་བོའི་གསོ་རིག་དར་སྐོར་འདི་ལྟར་བཞེད་ཡོད།བོད་ཡུལ་གསོ་དཔྱད་བསྟན་པའི་དབུ།ཐོ་རིའི་དུས་སུ་བརྙེས་བརྗོད།།དེ་ནི་མ་བརྟག་གཏམ་ཡིན་ཏེ།།ཆོས་རྒྱལ་འདི་རིང་རྒྱ་གར་ནས།།བི་བྱི་བི་ལྷ་གཉིས་བྱོན་ཏེ།།འཕགས་ཡུལ་གསོ་དཔྱད་བོད་ཡུལ་དུ།།སྤེལ་བའི་ཐོག་མ་བརྙེས་པ་ལས།།འདི་དུས་བོད་ཀྱི་གསོ་དཔྱད་དབུ།།བརྙེས་པར་བརྗོད་པ་མངོན་སུམ་འགལ།།གངས་ཅན་བོད་ཀྱི་གསོ་དཔྱད་ནི།།གཉའ་ཁྲི་བོད་རྗེ་མ་བྱོན་གོང་།།སྟོན་པ་གཤེན་རབ་མི་བོ་ཆེ།།ཞང་ཞུང་འོལ་མོ་ལུང་རིང་བལྟམས།།དཔྱད་ལྡེ་ཉི་ཁྲི་ཆིག་སྟོང་མཛད།ཅེས།བོད་ཀྱི་གསོ་རིག་གཉའ་ཁྲིའི་གོང་ནས་སྟོན་པ་གཤེན་རབ་མི་བོས་སྤེལ་བར་གླེང་པ་དང་།གཤེན་རབ་མི་བོའི་གསོ་རིག་བོད་ཀྱི་སྨན་གཞུང་ཐོག་མ་རུ་སྒྲུབ་བྱེད་བྱས་པ་ནི།ཁོང་གིས་སྟོན་པ་གཤེན་རབ་ནི་བོད་མི་ཞིག་ཡིན་ཚུལ་འདོད་པ་རང་བཞིན་གྱི་ཧ་གོ་ནུས་པ་ཡིན།དུས་རབས་བཅུ་དྲུག་པའི་ལོར་འཁྲུངསགསོ་རིག་མི་སྣ་གལ་ཆེན་ཟུར་མཁས་བློ་གྲོས་རྒྱལ་པོས་ཀྱང་སྟོན་པ་གཤེན་རབ་མི་བོ་ཆེ་བོད་ཀྱི་གསོ་བ་རིག་པའི་སྲོལ་འབྱེད་ཡིན་ཚུལ་གླེང་ཡོད་ལ།ཁོང་གིས་སྟོན་པ་གཤེན་རབ་མི་བོ་མངའ་རིས་སྤུ་རོང་དུ་སྐུ་འཁྲུངས་སྐོར་བཞེད།ཕྱིས་ནམ་མཁའི་ནོར་བུ་དང་།ཐུབ་བསྟན་ཕུན་ཚོགས།ཚེ་དབང་ལྷ་མོ་སོགས་ལོ་རྒྱུས་སྨྲ་བ་ཕལ་མོ་ཆེ་ལུང་དེའི་རྗེས་སུ་འབྲེང་སྟེ་སྟོན་པ་གཤེན་རབ་སྤུ་རོང་དུ་འཁྲུངས་སྐོར་བཞེད་ཡོད།ཟུར་མཁར་གྱིས་གཤེན་རབ་མི་བོ་སྤུ་རོང་དུ་འཁྲུངས་སྐོར་བཞེད་པ་འདི་ད་དུང་སྔ་ཤོས་དེ་མ་ཡིན་པར་དེའི་གོང་དུ་སྤུ་རོང་འཁྲུངས་པར་འདོད་མཁན་མཁས་པ་ཡོད་སྲིད།ས་སྐྱ་མཁས་པ་བསོད་ནམས་རྒྱལ་མཚནའཁྲུངས།གྱིས་བོན་བསྟན་ཞང་ཞུང་ནས་བོད་དུ་བསྒྱུར་སྐོར་བཤད་པ་དེར་དཔྱད་ནའང་རྩོམ་པ་པོའི་ཞེ་འདོད་ལ་བོན་ཆོས་ནི་བོད་རང་སའི་ཆོས་བརྒྱུད་ཞིག་ཡིན་པའི་འདོད་ཚུལ་དེ་མངོན་ཡོད།བོན་གྱི་ཆོས་ལུགས་བོད་རང་སའི་ཆོས་ལུགས་ལ་ཁས་ལེན་མཁན་ཞིག་ཡིན་ན་སྟོན་པ་གཤེན་རབ་བོད་མི་ཡིན་པ་དོན་དུ་ཁས་བླངས་ཟིན་པ་ཡིན།མདོར་ན་བན་དེའི་ལོ་རྒྱུས་སྨྲ་བ་པོའི་ཁྲོད་དུ་དུས་སྔ་མོ་གཤེན་རབ་ཞང་ཞུང་དུ་འཁྲུངས་པར་འདོད་མཁན་བྱུང་ཡོད་པ་ལས།དུས་ཕྱིས་ནམ་མཁའི་ནོར་བུའི་བཤད་སྒྲོས་གཅིག་པུའི་དབང་དུ་ཕྱིན་པ་ཞིག་གཏན་ནས་མ་རེད།མཁས་དབང་ནམ་མཁའི་ནོར་བུ་མཆོག་གིས་བོད་གདོད་མའི་རིག་གནས་རྩལ་འདོན་དང་།ལྷག་ཏུ་ཞང་ཞུང་ཤེས་རིག་ལ་ཐུགས་སྣང་ཆེར་བཞེས་པ་མཛད་པ་འདི་བོན་ལ་ངོ་གསོ་བསྟོད་ཕྱིར་གླེང་པ་ཞིག་མིན་ལ།བོད་ཞེན་ཆེ་དྲགས་པའི་ཁེར་ལབ་ཞིག་ཀྱང་དེ་བས་ནས་མིན།དེ་བཞིན་གཤེན་རབ་མི་བོའི་འཁྲུངས་ཡུལ་དང་ཁོང་གི་སྐུ་ཚེའི་ལོ་རྒྱུས་ཞིབ་འཇུག་གཏིང་ཟབ་གནང་བ་ནི་མི་རིགས་ལ་བཅང་པའི་བརྩེ་དུངས་ཤིག་ཡིན་པ་ལས་ཁོ་རང་ཉིད་ཀྱི་ཁེ་དབང་དང་གོ་སའི་ཆེད་དུ་ག་ལ་ཡིན་སྲིད་དོ།།།།